<classify> MFUMO wa kielektroniki kwa ajili ya kukusanya nauli kwenye mabasi ya Wakala wa Mabasi Yaendayo Haraka Dar es Salaam DART, unatarajiwa kukamilika Machi mwaka huu. Sambamba na hilo, serikali imeanza mchakato wa kumpata mtoa huduma kamili wa mabasi hayo ifikapo Julai mwaka huu.Akiwasilisha bungeni jana ripoti ya shughuli za Kamati ya Kudumu ya Bunge ya Utawala Bora na Serikali za Mitaa ya kuanzia Februari mwaka jana hadi Januari mwaka huu, Mwenyekiti wake, Jasson Rweikiza amesema kwa sasa wataalamu wa DART, Tamisemi na eGAeGovernment wanashirikiana kutengeneza mfumo huo wa kielektroniki kwa ajili ya kukusanya nauli.Tangu Wakala wa Mabasi yaendayo Haraka Dar es Salaam ulipoanza kutoa huduma ya usafiri katika Jiji la Dar es Salaam Mei, mwaka 2016 umekuwa ukitumia mtoa huduma wa mpito na ameshindwa kutoa huduma kwa kiwango kinachotakiwa kutokana na uchache wa mabasi aliyonayo, pamoja na kukosa mfumo madhubuti wa ukusanyaji nauli.Aliingiza nchini mabasi 140 kati ya 305 yanayohitajika, na kukosa mfumo wa uhakika wa tiketi, hivyo serikali imechukua hatua kadhaa ili kukabili changamoto hizo ikiwa ni pamoja na kuanza mchakato wa kumpata mtoa huduma kamili ifikapo Julai mwaka huu,amesema.Wakala huo ulianzishwa mwaka 2007 kwa Tangazo la Serikali Na. 120 ili kusimamia utekelezaji wa mfumo wa mabasi yaendayo haraka Dar es Salaam kwa ufanisi na hivyo kupunguza msongamano, ambao ni kero kubwa. Mradi wa DART utatekelezwa kwa awamu sita na utahusisha barabara zenye urefu wa kilomita 146.Awamu ya kwanza ilikamilika na kuanza kutoa huduma Mei 2016. Kamati hiyo ilisema kuwa DART, haina sheria mahususi ya kusimamia utendaji na utekelezaji wa majukumu yake, hivyo kuathiri utendaji na utekelezaji wa majukumu ya wakala.Rweikiza alitaja athari hizo za utendaji kuwa ni pamoja na kukosa kanuni za kusimamia na kudhibiti matumizi mabaya ya miundombinu yake.Kamati inalishauri Bunge kuitaka serikali kuiwezesha DART kupata sheria mahususi ambayo itasaidia kuboresha utendaji na utekelezaji wa majukumu ya wakala. Sheria hiyo itawezesha kutungwa kwa Kanuni za DART ili kusimamia na kudhibiti uvamizi na matumizi mabaya ya miundombinu ya wakala,alisema.Akichangia Mbunge wa Viti Maalumu, Ruth Mollel Chadema alisema kila kunapotokea mafuriko jijini Dar es Salaam, ofisi za DART zilizopo Jangwani zinajaa maji. Alisisitiza Ingekuwa kuna nyumba za watu pale zingebomolewa, nashauri bajeti ijayo hizo ofisi ziondolewe, alisema.  <topic>: KITAIFA 